Amn̂e n̂he tak anarî kaamo po tînantomarî komo yakro tî xakn̂e Xesus.
On wara tî kekn̂e yîwya so,
Tan ka ehcoko Xerusaren po ha ka.
Anana tohra ehcoko.
Apapa nîmrî mohtopo wekatîmyakn̂e awya so.
Ero ke Noro ka momohcoko tan.
Tuuna kwaka makî reha ka awemicinoyatken̂e so Xuaw pen.
Amn̂e tak Kir̂wanî ro Yekatî yaka awir̂axe so hara Kaan awemicinotopo komo wara rma hara.
Pahnoke tak nasî ero wa awitopo komo,
kekn̂e marha tî yîwya so.
Ero wa tî Xesus kekn̂e yîwya so.
Anarimaw xa hara iito re tî xatken̂e hara.
Ero yimaw tak Xesus yakro tî n̂esencetken̂e yînantomarî komo.
On wara tî ketken̂e,
Apa,
ahcemaw xa Ixaw Yana komo kayaritomonî ro tak miir̂a anarî yana maywen mera tak amna yehtome?
Oroto na miir̂a?
ketken̂e tî yîwya.
On wara tî n̂eyukyakn̂e Xesus,
On wara kahra nai Apapa awya so,
Ero yimaw xa ahce wa na ciino wiir̂asî,
ero yimaw xa anarme n̂enmaya,
kahra nai.
Yînîhtînorî ro mak mîn ero yipu,
kekn̂e tî Xesus yîwya so.
Karitî me rma tko awir̂axe so Kaan amn̂e Kir̂wanî ro Yekatî mokuche apona so.
Ero wa awexitaw so tak oyekatîmn̂e me tak maxe miyan komo ya rma.
Tantono komo ya ka mekatîmyaxe Xerusaren pono komo ya ha ka.
Amn̂e Xuteia pono komo ya tak mekatîmyaxe hara.
Samaria pono komo ya marha tak mekatîmyaxe.
Miya rma tak mîîcexe oyekatîmso roowo mapitaka roro,
kekn̂e tî Xesus yîwya so.
Ero wara tî kekn̂e yîwya so.
Taa,
ero wa kache takî tî Xesus n̂etanîmyakn̂e,
sai sai sai,
Kaapu smun cheka tî cekn̂e wero ro so.
Sîpî,
n̂esenponkekn̂e takî tî okwe.
Ero wara tî Xesus n̂etanîmyakn̂e.
Iito rma tî xatken̂e yînantomarî komo.
Kahsî rma tî n̂een̂atken̂e Xesus torî yenîn̂enho.
Tîtîk,
tooto warai takî tî n̂esenpetken̂e hara yîwya so asakî.
Tumutwem ke tponoyem tî mîkyam xatken̂e.
11 komo mîtkoso tî n̂ecececetken̂e.
N̂examro yakro takî tî nîmtapowatken̂e esenpoxapu komo.
Ai,
Karireia pono komo,
tan matu?
ketken̂e yîwya so.
Ahce kacho kahsî meen̂atu?
Xesus ponaro mat ham ahyai so etanîmxapu ponaro.
Noro rma tko mokyas hara amn̂e.
Kah yaka etanîmrî mencow ero wa xa marha mokyas hara,
ketken̂e tî esenpoxapu komo yîwya so.